Denel het R290 miljoen-lening aan Jhb terugbetaalHerman Mashaba, burgemeester van Johannesburg (Foto: Itumeleng English/African News Agency (ANA)) Herman Mashaba, burgemeester van Johannesburg, het Dinsdag bevestig dat hy ŉ kennisgewing ontvang het dat die lening van R290 miljoen, wat die wapenvervaardiger Denel die stad geskuld het, terugbetaal is kragtens die terugbetalingsdatum van 10 Desember. Dit volg ná die omstrede fondsbestuursmaatskappy Regiment Capital die geld via ŉ ongesekureerde lening uit die stad se beursie aan Denel gegee het. Regiments het die stad se R18 miljard bestuur, wat bekom is uit eiendomsbelasting van inwoners, toe Denel die R290 miljoen ontvang het. ŉ Onlangse verslag deur AmaBhungane het lig gewerp op die beweerde samewerking tussen Regiments-fondsbestuurders, die voormalige burgemeester van Johannesburg Parks Tau, en voormalige burgemeesterskomiteelid van finansies Geoff Makhubo, en hoe die ANC-leiers in Johannesburg na bewering die weg gebaan het dat Regiments Capital die R290 miljoen aan Denel kon oorbetaal. Regiments het na bewering ook homself verryk deur ŉ fooi van R3,42 miljoen om die lening vir Denel te verseker. Mashaba het intussen strafregtelike aanklagte van bedrog, korrupsie, geldwassery en swendelary aanhangig gemaak teen Makhubo en Tau. Hy het gesê die lening is aan Denel moontlik gemaak deur die staatskapingprojek. “Die Stad verwelkom die terugbetaling van die lening, maar dit is jammer dat dié terugbetaling moontlik gemaak is deur ŉ reddingspakket wat gefinansier is deur geld van hardwerkende belastingbetalers. Die reddingsboei was in die vorm van ŉ waarborg van R3,43 miljard aan Denel, wat gewikkel is in bewerings van staatskaping deur die omstrede Gupta-familie,” het hy gesê. Mashaba het gesê die Stad is tans in ŉ gevorderde stadium met sy eie forensiese ondersoek. “Sodra die ondersoek afgehandel is, en gegewe die ernstige aard van dié oortreding, het ek genl. Shadrack Sibiya, hoof van Johannesburg se forensiese en ondersoek-eenheid, opdrag gegee om ŉ vergadering te belê met die topleierskap van die Valke om seker te maak dat alles moontlik gedoen moet word om toe te sien dat dié oortredings vervolg word.”